AAV โตไม่สุด
ปีที่ผ่านมาอาจารย์เพิ่งแสดงความคิดเห็นเกี่ยวกับหุ้น AAV หรือ บริษัท เอเชีย เอวิเอชั่น จำกัด (มหาชน) ในลักษณะ “ซ้ำรอยเดิม” เพื่อเตือนสติให้นักลงทุนได้รับรู้ว่า จุดพีกของหุ้นในแต่ละปีเป็นแค่ระยะสั้น ๆ หลังจากนั้นราคาหุ้นจะอ่อนตัวกลับลงมาที่เดิมเป็นประจำ จึงไม่มีความจำเป็นต้องฝากความหวังไว้กับหุ้นตัวนี้มากนัก และควรเน้นการเข้าลงทุนแบบสั้น ๆ เพื่อความคล่องตัว
29 ก.ค. 2561

ตีแผ่บจ.ดัง
คุณธนวัฒน์ จาก อ.เมือง จ.นนทบุรี แสดงความคิดเห็นเกี่ยวกับ AAV หรือ บริษัท เอเชีย เอวิเอชั่น จำกัด (มหาชน) มีแต่เรื่องร้าย ๆ เข้ามากระทบบริษัทไม่ว่างเว้น จนผมนึกถึงคำพูดของกูรูตลาดหุ้นที่กล่าวถึงหุ้นสายการบินมีแต่คำว่า “ขาดทุนกับขาดทุน” ซึ่งผมภาวนาอย่าให้เป็นเหมือนกับที่พูดกันเลย แต่สุดท้ายก็ยอมจำนนด้วยหลักฐานที่ปรากฏให้เห็นเต็มสองลูกตา จึงอยากให้อาจารย์ช่วยคอมเม้นต์สาเหตุที่ทำให้หุ้นสายการบินต้นทุนต่ำรายนี้โตไม่สุดสักทีด้วยครับ
 
ปีที่ผ่านมาอาจารย์เพิ่งแสดงความคิดเห็นเกี่ยวกับหุ้น AAV หรือ บริษัท เอเชีย เอวิเอชั่น จำกัด (มหาชน) ในลักษณะ “ซ้ำรอยเดิม” เพื่อเตือนสติให้นักลงทุนได้รับรู้ว่า จุดพีกของหุ้นในแต่ละปีเป็นแค่ระยะสั้น ๆ หลังจากนั้นราคาหุ้นจะอ่อนตัวกลับลงมาที่เดิมเป็นประจำ จึงไม่มีความจำเป็นต้องฝากความหวังไว้กับหุ้นตัวนี้มากนัก และควรเน้นการเข้าลงทุนแบบสั้น ๆ เพื่อความคล่องตัว
เนื่องจากตัวอาจารย์มองไม่เห็นโอกาสเติบโตอย่างยั่งยืน และมองไม่เห็นตัวเลขกำไรในไตรมาส 2 ไตรมาส 3 ของแต่ละปีจะโตอย่างมีนัยสำคัญอย่างไร ?
เมื่อนำเรื่องดังกล่าวมาผนวกเข้ากับข่าวร้ายเรื่องเรือล่มที่ภูเก็ต จนทำให้ทัวร์จากประเทศจีนยกเลิกการเดินทางมาท่องเที่ยวประเทศไทยเป็นจำนวนมาก ย่อมส่งผลให้ AAV ได้รับผลกระทบจากเรื่องดังกล่าวอย่างมีนัยสำคัญ และเป็นสาเหตุที่ทำให้นักลงทุนพากันเทขายหุ้นทิ้งอย่างหนักนะครับ
เหล่านี้เป็นข้อมูลเฉพาะหน้าที่นำมาประมวลผลเพื่อทำให้เห็นโอกาสที่หุ้น AAV จะทรุดตัวลงไปอีก ทั้งที่ผลการดำเนินงานในไตรมาส 1 ปี 2561 ทำได้อย่างสวยงาม และเหตุผลดังกล่าวก็ทำให้อาจารย์ต้องหยิบยกข้อมูลในอดีตขึ้นมากล่าวซ้ำอีกรอบ เพื่อทำให้นักลงทุนเห็นว่า รูปแบบการเคลื่อนตัวของหุ้นขึ้นอยู่กับปัจจัยหลัก ๆ 2 อย่างนั่นเอง
โดยตอนนั้นอาจารย์เคยเขียนเรื่องนี้ในลักษณะ ถ้าวิเคราะห์รูปแบบการลงทุนในลักษณะต่าง ๆ จะพบว่า ใช้แนวความคิดแค่ 2 เรื่อง คือ “ข้อมูลสำคัญทางการเงิน” กับ “สัญญาณทางเทคนิค” (ไม่นับรวมการควบรวมกิจการ เพราะนาน ๆ ครั้ง ถึงจะเกิดปรากฏการณ์ดังกล่าวขึ้นสักที) อาจารย์ถึงต้องการให้นักลงทุนพุ่งเป้าไปยังเรื่องที่เกริ่นนำไว้ เพื่อนักลงทุนได้เห็นภาพการเคลื่อนตัวที่ชัดเจนมากขึ้นไปอีกขั้น
พร้อมกับย้ำว่า ข้อมูลสำคัญของจดหมายที่เขียนถึงอาจารย์ในหัวข้อ AAV หรือ บริษัท เอเชีย เอวิเอชั่น จำกัด (มหาชน) “ซ้ำรอยเดิม” เป็นข้อมูลที่แสดงความคิดเห็นจากเหตุการณ์จริงที่เคยเกิดขึ้นในอดีต หลังจากนั้นนำมาเทียบเคียงกับเหตุการณ์ที่เกิดขึ้นเมื่อเร็ว ๆ นี้ จึงเชื่อว่า เหตุการณ์ดังกล่าวจะเกิดขึ้นอีกครั้ง
ถามอาจารย์ว่า เรื่องนี้จริงเท็จขนาดไหน ?
อาจารย์ขอตอบว่า มีความเป็นไปได้ที่หุ้น AAV จะเคลื่อนตัวเหมือนเช่นในอดีตค่อนข้างสูง เพราะองค์ประกอบหลายอย่างตรงกับเหตุการณ์ในอดีตนั่นเอง

โดยเฉพาะในแง่ของ “ข้อมูลสำคัญทางการเงิน” กับ “สัญญาณทางเทคนิค” ยืนยันอย่างชัดเจนว่า การขึ้นของหุ้นน่าจะเป็นแค่ระยะสั้น ๆ และตราบใดที่ผลการดำเนินงานยังลุ่ม ๆ ดอน ๆ ก็ไม่สามารถคาดหวังว่าราคาหุ้นจะทะยานขึ้นอย่างแข็งแกร่ง จึงต้องเพิ่มความระมัดระวังในการลงทุนมากเป็นพิเศษ (ดูกราฟประกอบ)
ส่วนเรื่องจริงจะเป็นเช่นไร ? คงต้องติดตามดูกันเอาเอง เพราะไม่มีใครหยั่งรู้เหตุการณ์ในภายภาคหน้าจะออกมาในรูปไหน ?
สุดท้ายนี้อาจารย์ขอตอบให้นักเล่นรู้ว่า AAV โตไม่สุดเพราะเป็นหุ้นที่อ่อนไหวต่อเศรษฐกิจ ภัยพิบัติทางธรรมชาติ หรือแม้แต่กระแสสังคมก็มีผลเหมือนกัน จึงเป็นเรื่องที่เชื่อได้ยากเหลือเกินว่า หุ้นตัวนี้จะไปได้ไกลนะครับ
สภาแมงเม่า : ดร.สมชาย
…
